
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru respingerea Ordonanţei de urgenţă a Guvernului nr.99/2008 privind reglementarea unor măsuri financiare în domeniul programării cheltuielilor publice, cu care comisia noastră a fost sesizată în fond cu adresa Biroului Permanent nr.PL.x 656 din 4 noiembrie 2008.
	PREŞEDINTE,

Ştefan Viorel

RAPORT

asupra proiectului de Lege pentru respingerea Ordonanţei de urgenţă 

a Guvernului nr.99/2008 privind reglementarea unor măsuri financiare 

în domeniul programării cheltuielilor publice
Cu adresa nr.PL.x 656 din 4 noiembrie 2008, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru respingerea Ordonanţei de urgenţă a Guvernului nr.99/2008 privind reglementarea unor măsuri financiare în domeniul programării cheltuielilor publice.

La întocmirea raportului s-au avut în vedere avizul favorabil al Consiliului Legislativ, cu observaţii şi propuneri, trimis cu adresa nr.1003/28.08.2008 şi avizul favorabil al Comisiei juridice, de disciplină şi imunităţi cu amendamente admise cuprinse în anexă.
Prezentul proiect de Lege are ca obiect de reglementare instituirea unor măsuri financiare în domeniul programării cheltuielilor publice, constând în repartizarea sumei de 155.000 mii lei din creditele bugetare reţinute, conform prevederilor art.21 din Legea nr.500/2002 privind finanţele publice, cu modificările ulterioare, pentru Ministerul Internelor şi Reformei Administrative, la capitolul 61.01 “Ordine publică şi siguranţă naţională ” - “Titlul  Cheltuieli de personal”, în vederea plăţii drepturilor de personal aferente personalului ministerului pe luna septembrie 2008.
Prin Legea nr.388/2007 a bugetului de stat  pe anul 2008, cu modificările ulterioare, s-au aprobat pentru Ministerul Internelor şi Reformei Administrative fonduri bugetare insuficiente pentru achitarea drepturilor de personal ale angajaţilor ministerului. Pentru desfăşurarea în condiţii optime a summit-ului NATO la Bucureşti, în perioada 2-4 aprilie 2008, MIRA a propus redistribuirea de la Capitolul 61.01 „Ordine publică şi siguranţă naţională” la –Titlul I “Cheltuieli de personal”, a sumei de 80.809 mii lei, la alte cheltuieli naturi de cheltuieli, pentru asigurarea măsurilor de securitate specifice.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor domnul Radu Stancu, Secretar de Stat, din Ministerul Apărării şi Internelor.
La lucrările comisiei au participat 31 deputaţi, din totalul de 31 membri ai comisiei.
Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 13 octombrie 2008.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii proiectului de Lege pentru respingerea Ordonanţei de urgenţă a Guvernului nr.99/2008 privind reglementarea unor măsuri financiare în domeniul programării cheltuielilor publice, în şedinţa din data de 10 februarie 2009,   comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma prezentată de iniţiator.
	PREŞEDINTE,

Ştefan Viorel
	SECRETAR,

Iuliu Nosa


Consilier parlamentar:
Luminiţa Ghiorghiu

